b'\n_START_ARTICLE_\nMladina Jugoslovanske radikalne zajednice\n_START_PARAGRAPH_\nMladina Jugoslovanske radikalne zajednice (tudi: Mladina JRZ; kratica: MJRZ) je bila mladinska organizacija politi\xc4\x8dne stranke Jugoslovanske radikalne zajednice v Kraljevini Jugoslaviji._NEWLINE_Z ustanovitvijo politi\xc4\x8dne stranke JRZ leta 1935 je nastopila potreba, da se podmladek nove stranke v vsej dr\xc5\xbeavi organizira v enotni mladinski organizaciji. 24. oktobra 1937 so tako v Beogradu izpeljali ustanovni kongres Mladine JRZ. Za predsednika glavnega odbora MJRZ so izvolili dr. Bojana Pirca iz Ljubljane, uradnika ministrstva za socialno politiko. V MJRZ se je lahko kot redni \xc4\x8dlan vklju\xc4\x8dil vsak jugoslovanski dr\xc5\xbeavljan do dopolnjenega petindvajsetega leta starosti. Vsaki dve leti naj bi organizirali dr\xc5\xbeavni kongres MJRZ, vendar notranjepoliti\xc4\x8dne razmere v letu 1939 izvedbe kongresa niso ve\xc4\x8d dopu\xc5\xa1\xc4\x8dale.\n_START_SECTION_\nSlovenski del MJRZ\n_START_PARAGRAPH_\nV Dravski banovini je MJRZ nova\xc4\x8dila svoje \xc4\x8dlane le znotraj katoli\xc5\xa1kega tabora. \xc4\x8clanstvo MJRZ v Dravski banovini je predvsem varovalo javne shode slovenskega dela JRZ pred razdiralci teh shodov iz vrst opozicije. Maja 1939 je bilo v Dravski banovini organiziranih \xc5\xbee okrog 300 krajevnih organizacij MJRZ.'